Šaćir Totaj i Mitaher Haskuka - Kosovo 2.0\nŠaćir Totaj i Mitaher Haskuka\nPiše Ngadhnjim Avdyli - 15.11.2017\nStara i nova administracija u trci za istorijski važan Prizren.\nPrizren je druga po veličini opština na Kosovu. Gradonačelnik Ramadan Muja iz Demokratske partije Kosova (PDK) bio je na čelu ove opštine u prošla tri mandata. Muju je 2013, zajedno sa brojnim kolegama iz opštinskih organa, uključujući direktore opštinskih odeljenja, državno tužilaštvo optužilo da je zloupotrebio imovinu opštine te je osuđen 2014. godine. Međutim, slučaj nije zatvoren, jer je Apelacioni sud vratio suđenje na početak.\nPosle problema sa Mujom, Šaćir Totaj je postao novi kandidat PDK-a za gradonačelnika Prizrena, kada je osvojio 29,8 odsto glasova u oktobru i mesto u drugom krugu izbora koji se održava 19. novembra. Njegov protivnik će biti Mitaher Haskuka, kandidat Samoopredeljenja koji je osvojio 22,6 procenta glasova. Samoopredeljenje ovakav ishod glasanja smatra uspehom, jer je ova stranka prvi put u Prizrenu iza sebe ostavila kandidata iz Demokratske lige Kosova (LDK).\nOba programa se baziraju na četiri opšte teme: ekonomski razvoj, unapređenje situacije u zdravstvu i prosveti, ulaganje u infrastrukturu i reformisanje opštinske uprave.\nU svom prvom javnom obraćanju, novinari su pitali Totaja kako vidi bivšu administraciju Ramadana Muje. Iako nije osudio Mujinu upravu, on je rekao da sama njegova kandidatura ukazuje na potrebu za promenama. “Ja sam mlad član PDK-a i nisam povezan sa njegovom prošlošću”, rekao je.\nKarakteristika kampanje u Prizrenu je snažno rivalstvo između Totaja i Haskuke. U oktobru je objavljen snimak u kome Totaj govori da opštine Prizren i Has ne treba da budu vođene od ljudi koji ne govore albanski. Onda je upitao svoju publiku: “Da li mislite da će neko drugi, Turčin koji ne govori albanski, doći i popraviti probleme sa vodom ili strujom?”\nSamoopredeljenje je reklo da ove reči predstavljaju klevetu, rasizam i govor mržnje protiv njihovog kandidata. Potom su podneli krivičnu prijavu protiv Totaja koji je nastavio da insistira na tome da nije u redu da šef opštine bude neko ko ne zna pravilno da govori albanski.\nPDK-ov ogranak u Prizrenu tvrdi da je audio-snimak pokušaj da se smesti njihovom kandidatu, dokazujući nesposobnost Samoopredeljenja da obezbedi glasove za pobedu u opštini. Sedište ove partije poziva i na dostojanstveniju kampanju.\nHaskuka je, takođe, optužio kandidata PDK da je privilegovano tretiran od državnih institucija u kampanji. On je naveo organizovanje događaja na Dan Bošnjaka, gde je Totaj predstavljen kao kandidat za gradonačelnika Prizrena, uprkos tome što je ovaj skup finansirala Vlada Kosova. Samoopredeljenje je podnelo žalbu Centralnoj izbornoj komisiji zbog ovog incidenta.\nUprkos velikim napetostima u kampanji, politički programi dvaju kandidata su slični po mnogim tačkama. U stvari, oba programa se baziraju na četiri opšte teme: ekonomski razvoj, unapređenje situacije u zdravstvu i prosveti, ulaganje u infrastrukturu i reformisanje opštinske uprave.\nOni kažu da su ove oblasti međupovezane i da će svaka od ovih tačaka doprineti razvoju ostalih oblasti. K2.0 vam ovde predstavlja sažetak njihovih obećanja u trci za mesto šefa istorijski važnog Prizrena.\nEkonomski razvoj kao fokus oba kandidata\nTotajev program se zasniva na 17 tačaka i ukupno 55 obećanja. On je izjavio da je ekonomski razvoj njegov glavni fokus za ovaj grad, kao i osnivanje ‘Fonda za razvoj grada’ od dva miliona evra, što su ključne tačke Totaja. Ovaj fond će za cilj imati da podrži osnivanje novih biznisa, posebno fokusiranje na subvencionisanje poslovnih ideja koje potiču od žena i mladih ljudi.\nSredstva za osnivanje ovog fonda biće obezbeđena zahvaljujući boljoj naplati poreza, što je prostor u kom Totaj vidi potencijal za obezbeđivanje prihoda. Proces legalizovanja objekata koji su izgrađeni bez dozvole, a koji treba da započne u Prizrenu, jeste drugi metod preko kog bi se obezbedio dodatan prihod za opštinske organe, prema rečima Totaja.\nOn smatra da osnivanje Ministarstva za inovacije otvara još mogućnosti za obezbeđivanje sredstava, dok PDK-ov program za Prizren predviđa organizovanje takmičenja u kom bi se privredni projekti takmičili, dok bi tri najbolja projekta dobila finansijsku podršku za sprovođenje u delo.\nHaskuka kaže da je ovo obećanje Totaja jedna od nesprovodivih ideja, naglašavajući ranija obećanja ove vrste koja su data ranije, ali su ostala puka obećanja. On je dalje naveo da, čak i kada bi ovaj fond bio osnovan, novac bi bio alociran u formi subvencija. Haskuka ističe da ukupni budžet za subvencije u Prizrenu iznosi 477.000 evra, dok je većina ovih subvencija alocirana za pružanje pomoći biznisima u poljoprivredi i kulturnom sektoru.\nPrizrenski poslovni park, javni prostor napravljen u prošloj deceniji čije funkcionisanje vlada omogućuje radi pospešivanja vođenja biznisa, pogođen je mnogim problemima. Oba kandidata su naglasila da ovaj prostor ne funkcioniše na pravilan način.\nJedno od obećanja Totaja je da se funkcionalizuje poslovni park, rekavši da bi to uticalo na ekonomski razvoj u ovom gradu, ali nije govorio o detaljima načina na koji bi ovo bilo funkcionalizovano, o troškovima ili korišćenju.\nHaskuka takođe ima za cilj da funkcionalizuje poslovni park kako bi se povećao stepen ekonomskog razvoja grada. On obećava da će u roku od šest meseci učiniti park funkcionalnim kroz javno-privatno ulaganje ili strane donacije. Haskuka je obećao i da će rešiti pitanje vlasništva nad zemljištem na kom je park izgrađen, što je tema aktuelnog sudskog procesa.\nObezbeđivanje opštinskog zemljišta koji biznisi mogu da koriste i ulaganje u prateću infrastrukturu jeste jedna od tačaka u planu Samoopredeljenja za Prizren. Drugo obećanje se odnosi na razvoj poslovnih planova za apliciranje kod međunarodnih donatora, što će biti sufinansirano od opštine u iznosu od 10 procenata. “Ovi projekti su spremni za implementaciju čim pobedimo”, rekao je. Njegov projekat obećava pospešivanje biznisa subvencionisanjem njihovog učešća na međunarodnim sajmovima.\nHaskukin program predviđa subvencionisanje poljoprivrednog sektora promovisanjem poljoprivrednih proizvoda na međunarodnom tržištu. Istakao je proizvodnju oraha i zanate kao simbol Prizrena i obećao da će otvoriti manje pijace u svakom naselju.\nKulturno nasleđe kao sredstvo za ispunjavanje ekonomskog potencijala\nOba kandidata smatraju da kulturno nasleđe, koga ima dosta u Prizrenu, ima veliki potencijal za razvoj turizma i uticanje na ekonomski razvoj. Međutim, nijedan od dvojice kandidata nije pomenuo konkretne projekte za zaštitu kulturnog nasleđa grada, uprkos činjenici što je uništavanje jedne zgrade u istorijskom centru Prizrena odnelo život detetu 2016.\nOva devojčica je tragično poginula kada se oštećeni zid urušio sa susedne zgrade dok je prelazila ulicu sa svojom majkom. Usledila je žestoka rasprava o tome ko je nadležan za zaštitu kulturnog nasleđa i o izostanku delovanja od strane opštinskih organa, a u vreme kada je ovim gradom upravljao Ramadan Muja iz PDK-a.\nNjegov partijski kolega, Šaćir Totaj, nema u svom programu ništa konkretno po pitanju zaštite kulturnog nasleđa. Kada je govorio o ovoj temi, rekao je da veruje da bi prvi korak trebalo da bude reformisanje Odeljenja za turizam i pravljenje aplikacije preko koje bi opština mogla da promoviše turizam.\nIpak, Totaj ima konkretne ideje za planinare. Rekao je da će u saradnji sa Udruženjem planinara organizovati izlete za turiste u planinama Prizrena, omogućujući im da pronađu smeštaj u kućama seljana. Totaj kaže da bi se tako promovisala zdrava hrana koju spremaju seljani.\nOba kandidata su obećala da će sastaviti kalendar kulturnih dešavanja i kartu sa lokacijama kulturnih objekata i mesta. Po pitanju kulturnog nasleđa, Haskuka takođe vidi da postoji ekonomska korist od subvencionisanja ovog sektora, verujući da će se tako pospešiti turizam.\nOn je optužio prošlu administraciju da je zloupotrebljavala sredstva. Haskuka ističe incident kada je 10.000 evra alocirano da bi se sastavio spisak adresa hotela u opštini, iako bi se ovo moglo učiniti upotrebom zvaničnih podataka Ministarstva trgovine koje već poseduje informacije o adresama svih biznisa.\nHaskuka veruje da je bitno stvoriti uslove koji bi omogućili turistima da borave u Prizrenu više dana zaredom, a ne samo radi jednodnevnog izleta. On smatra da se ovo može postići kroz saradnju sa lokalnim i međunarodnim turističkim agencijama.\nKandidat Samoopredeljenja za Prizren, Haskuka, smatra da bi trebalo učiniti infrastrukturne napore kako bi se redizajnirao sistem javnog prevoza, sa ciljem smanjenja broja automobila na gradskim ulicama.\nOn, takođe, želi da reorganizuje saobraćaj sa posebnim akcentom na istorijski centar, gde je obećao da će uložiti u pravljenje 300 novih parking mesta, uglavnom u područjima koja su na putu ka gradu, kao i da će promovisati upotrebu autobusa u unutrašnjim delovima grada.\nHaskukin program predviđa ulaganja u vodosnabdevanje. On obećava da će u prvom mandatu obezbediti dvanaestočasovno snabdevanje pitkom vodom za stanovnike Prizrena. Štaviše, obećava da će izgraditi kanalizacioni sistem u Kurilju, Arbanu, Randobravu, Piranu, Maljesi i Vrinitu, Našecu i Bajram Curu.\nHaskuka je obećao da će proširiti sistem javne rasvete. Rekao je da će za četiri godine svako naselje i selo u Prizrenu biti obuhvaćeno ovom mrežom. Kandidat Samoopredeljenja obećao je i da će proširiti zelene i površine za rekreaciju, da će očistiti korito reka Beli Drim i Pećka Bistrica, izgraditi fasade na kućama u Istorijskom centru Prizrena i uvesti javnu rasvetu kod mesta kulturnog nasleđa i oko njih.\nS druge strane, Totaj smatra da bi infrastrukturne investicije trebalo da imaju za cilj da “oslobode prizrenski Istorijski centar”. Jedan od četiri ciljeva PDK-ovog programa jeste revitalizovanje ovog područja, a Totaj je sugerisao da bi zaustavio saobraćaj vozila u centru, pa čak i saobraćanje vozila koja snabdevaju lokalne biznise. On smatra da će nova parking mesta imati pozitivan efekat i obećao je da će izgraditi tri velika parkinga.\nMeđutim, uprkos njegovoj posvećenosti centru, Totaja su optužili drugi kandidati da je izgradio svoju kuću u suprotnosti sa Zakonom o Istorijskom centru Prizren. Totaj je odgovorio tvrdnjom da je njegova kuća izgrađena pre nego što je zakon donet.\nUpravljanje otpadom je drugo pitanje koje je kandidat PDK-a pomenuo, gde navodi pomoć izgradnji postrojenja za tretman otpada. Totaj je obećao da će izgraditi nove trgove, zelene površine i biciklističke staze.\nObrazovanje, zdravstvena zaštita i opštinska uprava\nŠaćir Totaj je u televizijskim debatama naglasio da je prizrenska zdravstvena zaštita najbolja na Kosovu, što je procena za koju tvrdi da potiče od Svetske zdravstvene organizacije. Međutim, drugi kandidati nisu saglasni sa ovom tvrdnjom, navodeći manjak lekova dostupnih u Centrima za porodičnu medicinu.\nTotaj je odbacio ovu ideju, dajući procenu da je zdravstvena zaštita u Prizrenu ‘relativno dobra’. Nije ponudio predloge za druge projekte zdravstvene zaštite, međutim, Totaj je obećao da će investirati u ovaj sektor.\nU međuvremenu, Haskuka je obećao da će reorganizovati i funkcionalizovati glavne centre za porodičnu medicinu, da će ih opremiti medicinskom opremom i laboratorijama, te da će osoblje proći dodatne obuke.\nHaskuka obećava da će obezbediti mobilne usluge zdravstvene zaštite u Prizrenu, ističući politiku koja bi se sastojala iz dva vozila koja bi nudila ove usluge. Haskuka je obećao da će ulagati u osnivanje ‘Centra dnevne nege’ za penzionere i posete stručnjaka iz oblasti medicine učenicima u prizrenskim školama.\nKada je reč o prosvetnom sektoru, Totaj se žali da su nadležnosti opštine ograničene zbog Ministarstva prosvete, tvrdeći da jedina stvar koja je ostavljena u nadležnosti opština ‘pravilno upravljanje školama’.\nTotajeva obećanja za obrazovni sektor u Prizrenu svode se na opremanje škola laboratorijama i drugom opremom, i izgradnju više sala za fizičko vaspitanje. On obećava da će izgraditi još obdaništa, ali ne govori o preciznim brojkama.\nKada je reč o unapređenju kvaliteta obrazovanja, Totaj je obećao da će organizovati obuku za nastavnike, povećati stepen bezbednosti u školama i stvoriti uslove koji će omogućiti školama da rade samo jednu smenu.\nHaskukin program za obrazovanje počinje njegovim obećanjem o depolitizaciji obrazovnog sistema povećanjem stepena transparentnosti u procesu zapošljavanja u ovom sektoru, te da bi trebalo da zajednica više učestvuje u biranju direktora škola.\nKada je reč o kapitalnim investicijama u obrazovni sektor, Haskuka je konkretniji, obećavajući da će izgraditi četiri nova obdaništa. Međutim, on ne govori o detaljima potencijalnih lokacija, troškovima i održavanju.\nKada govorimo o kvalitetu obrazovanja, Haskuka je obećao da će ulagati u otvaranje novih laboratorija hemije, fizike i biologije, kao i novih objekata za muzička dešavanja, rekavši da će se tako povećati kvalitet. On je naglasio da opština ima loše rezultate na državnim testovima postignuća.\nPo pitanju programa, Haskuka obećava da će organizovati dodatne časove za učenike koji imaju jedinstvene talente, kao i za učenike koji stalno pokazuju dobre rezultate. Dalje obećava da će organizovati sportska dešavanja, kroz koja se nada da će identifikovati talentovane mlade ljude i pružiti im podršku za narednu godinu.\nReformisanje opštinske administracije je još jedna oblast kojoj su prioritet dala oba kandidata. Totaj je obećao da će uspostaviti ‘Kancelariju za upravljanje učincima’ koja će imati zadatak da zahteva odgovornost od radnika u administraciji, kao i da sastavi planove za funkcionalnost uprave.\nS druge strane, Haskuka obećava da će biti transparentan u svakoj odluci koju donese, uključujući zapošljavanje, trošenje i nabavka. Dalje obećava da će smanjiti broj direktora i proširiti prostor za opštinsku arhivu. Haskuka ima želju da digitalizuje Centar za civilnu službu i osnuje ‘One Stop Shop’ za opštinske usluge.\nProblemi s kojima se Prizren suočava cele godine biće izazovna i u sledećem mandatu. U opštini Prizren je bilo najviše zvaničnika koji su optuženi za korupciju, zbog čega su oba kandidata obećala da će reformisati javnu upravu.\nTotaj se nikada eksplicitno nije distancirao od prošle uprave i nije bio jasan po pitanju da li će sarađivati sa bivšim kolegama Ramadana Muje, protiv kojih su podignute optužnice, a ako pobedi u trci za gradonačelnika Prizrena. Haskuka je u celoj kampanji kritikovao tu administraciju i obećao da će on biti drugačiji od njih.\nDegradacija Istorijskog centra Prizren je drugo pitanje koje će sledeći gradonačelnik morati da reši. Ko god to bude, bez ikakve je sumnje da očuvanje kulturnog nasleđa jeste nešto što se može zaobići. Ostaje da se vidi da li će se degradiranje ovih mesta nastaviti ili će osvanuti novi dan za ova mesta.\nIma i drugih problema, uključujući regulisanje kanalizacije, pružanje dvadesetčetvoročasovnog vodosnabdevanja, uređivanje saobraćaja, pravljenje parking mesta i stvaranje uslova koji bi pospešili turizam u Prizenu.\nGrađani Prizrena će 19. novembra imati šansu da biraju između dva programa koji teže da pronađu rešenje za ove izazove. Jedan program pripada PDK-u, partiji koja je vodila ovu opštinu u prošla tri mandata, drugi pripada Samoopredeljenju, koje je u svojoj političkoj istoriji vodilo samo jednu opštinu — Prištinu, što je model koji sada koriste u drugim opštinama. K


Nakon Svetskog dana migratornih riba, koji je obeležen 24. oktobra, 150 nevladinih organizacija pozvalo je institucije Evropske unije na zaustavljanje finansiranja novih hidroelektrana u Evropi javnim sredstvima\nBeograd – Izgradnja novih hidroelektrana u potpunoj je suprotnosti s ciljevima očuvanja biodiverziteta postavljenim u Evropskom zelenom planu, posebno kada se uzme u obzir mali doprinos novih hidroelektrana energetskoj tranziciji u odnosu na štetu koju čine ljudima i prirodi. WWF, svetska organizacija za zaštitu prirode, uz potpisnice poput Ekološkog udruženja Rzav i Koalicije organizacija za borbu protiv korupcije u životnoj sredini, traže preusmeravanje javnih sredstava ka povećanju energetske efikasnosti i smanjenju uticaja proizvodnje iz drugih obnovljivih izvora energije, poput sunca ili vetra.\n“Evropska komisija i evropske finansijske institucije godinama kreditiraju štetne projekte izgradnje hidroelektrana. Ako nastave s lošim investicijama, direktno će potkopati ambicije postavljene u Strategiji EU o biološkoj raznovrsnosti i cilj o obnovi 25.000 kilometara rečnih tokova do 2030. godine. Potrebno je hitno ukloniti postojeće finansijske modele i podsticaje za nove projekte izgradnje hidroelektrana, kako malih tako i velikih, fokusirati se na ispunjavanje ciljeva Okvirne direktive o vodama i podržati Evropski zeleni plan. Isto tako, vreme je da hidroenergetski sektor počne da ulaže u ekološku obnovu postojećih kapaciteta i revitalizaciju reka koje su decenijama pod velikim pritiskom zbog proizvodnje energije”, izjavio je Zoran Mateljak, voditelj programa slatkih voda u WWF Adria.


Velšanima se smeši opstanak [VIDEO] - Sportskacentrala.com\nVelšanima se smeši opstanak [VIDEO]06.05.2017 20:31hSvonsi - Everton 1:0 (1:0)\nSvonsi je došao do možda ključnih bodova u borbi za očuvanje premijerligaškog statusa, savladavši Everton, minimalno 1:0.\nDo gola koji je postigao Ljorete u 29. minutu, obe ekipe su propustile po nekoliko prilika. Onda je španski internacionalac na centaršut Ajua, odlično skočio i, više ramenom nego glavom, zatresao mrežu ''karamela''\nDžordan Aju je mogao na staru drugog poluvremena mogao da duplira prednost ''labudova, ali je pogodio stativu. U 77. minutu i Liroj Fer je sjajno skočio i uputio udarac ka golu Stekelemburga,koji je fantastično reagovao.\nSvonsi je ovom pobedom prestigao Hal, i ima bod više od ''tigrova'', dva kola pre kraja prvenstva, a preostali su mu dueli sa Sanderlendom u gostima i Vest Bromom na svom Libertiju.


MO CG: Mašulović u Kninu-uobičajeni diplomatski protokol\nTanjug 6. avgusta 2018. 20:34\nPODGORICA – Vojni izaslanik Crne Gore u Hrvatskoj, pukovnik Ivan Mašulović, učestvovao je na obeležavanju hrvatskog Dana pobede u Kninu, u okviru redovnih aktivnosti i na poziv domaćina, u skladu sa uobičajenim diplomatskim protokolom, saopštilo je danas Ministarstvo odbrane Crne Gore.\nKako su kazali iz tog vladinog resora, Mašulović nije bio u Kninu da proslavlja „bilo čije pobede ili poraze, niti stradanja bilo kog naroda, kako se to zlonamerno želi insinuirati“, prenosi RTCG.\n„Danas je okrenuta sigurnoj evropskoj budućnosti, i odlučno ide u korak sa razvijenim demokratskim zemljama, oslobođena balasta prošlosti. Bez obzira na bilo čija očekivanja, Crna Gora ne želi nikad više da bije tuđe bitke, već je okrenuta svom razvoju i napretku, i izgradnji dobrosusedskih odnosa sa svim zemljama u okruženju, što je najbolji put za jačanje regionalne stabilnosti“, navodi se u saopštenju, .\nIz Ministarstva se navodi da je to pozicija Crne Gore u odnosu na taj događaj, a da su „sve drugo najobičnije insinuacije, koje uglavnom dolaze od onih koji su i tada, kao i danas, pokušavali da lamentiraju nad sudbinom poginulih i prognanih, i da politički profitiraju na njihovoj nesreći“.\nMinistar odbrane Aleksandar Vulin izjavio je ranije danas da mu je žao što je na obeležavanju godišnjice hrvatske akcije „Oluja“ u Kninu, „na proslavi najvećeg stradanja mog naroda“, video – oficira crnogorske vojske.\nPovodom prisustva crnogorskog vojnog atašea u Hrvatskoj Ivana Mašulovića, na proslavi „Dana pobede i domovinske zahvalnosti“ u Kninu reagovali su predstavnici opozicionih partija u Crnoj Gori.\nTaj potez smatraju neodgovornim i bez opravdanja, neprimerenim i nepotrebnim pa zahtevaju opoziv Mašulovica, i pozivaju premijera Duška Markovica da podnese ostaku, navodi RTCG.


Micić ide u NBA\n26.11.2020 | Sport\nMicić je navodno još letos trebao da zaigra u NBA šampionatu, ali su u Efesu odlučili da zadrže otkupnu klauzulu od 15,7 miliona zato što je prvenstvo zbog pandemije produženo i nisu hteli da dođu u sitaciju da ostanu bez važnog plejmejkera.\nVasilije Micić bi uskoro mogao da ode u NBA, potvrdio je menadžer srpskog košarkaša Miško Ražnatović.\nMicić igra u ekipi Anadolu Efesa, a prava na njegov angažman u najkvalitetnijem košarkaškom takmičenju ima Oklahoma, u koju je trejdovan od strane Filadelfije, koja ga je odabrala kao 52. pika 2014. godine.\nMicić je navodno još letos trebao da zaigra u NBA šampionatu, ali su u Efesu odlučili da zadrže otkupnu klauzulu od 15,7 miliona zato što je prvenstvo zbog pandemije produženo i nisu hteli da dođu u sitaciju da ostanu bez važnog plejmejkera. Procena je da bi Vasilije Micić najkasnije narednog leta trebao da pređe u Oklahomu.


Konkurs: Academic To Business (A2B) | Univerzitet u Beogradu - Arhitektonski fakultet\nUniverzitet u Beogradu - Arhitektonski fakultet > Najnovije > Vesti > Konkurs: Academic To Business (A2B)\nKonkurs za studente iz Beograda\nSteknite iskustvo realnog poslovnog sveta – učestvujte u „Academic To Business“ programu\nZadovoljstvo nam je da vas obavestimo da je u okviru programa Pokreni se za budućnost raspisan novi konkurs Academic To Business (A2B) koji spaja studente i preduzetnike iz Beograda.\nProgram A2B je kreiran kako bi se preduzimljivim mladim ljudima pružila prilika da unaprede svoja znanja i veštine, oprobaju se u ulozi preduzetnika kroz rešavanje realnih i konkretnih poslovnih izazova i steknu preko potrebno praktično iskustvo.\nU okviru A2B programa odabrani petočlani timovi studenata biće povezani sa selektovanim preduzetnicima na primeru čijeg poslovanja će rešavati poslovni zadatak. Upoznajući i analizirajuči poslovanje, akademci će moći neposredno da primene stečeno znanje na konkretnim situacijama u biznisu.\nA2B konkurs je otvoren za studente završne godine osnovnih studija, studente master i doktorskih studija akreditovanih državnih i privatnih fakulteta Univerziteta u Beogradu, iz grupacija: društveno-humanističkih nauka, prirodno-matematičkih nauka i tehničko-tehnoloških nauka. Konkurs je takmičarskog karaktera. Pored intenzivnog poslovnog treninga koji očekuje sve finaliste, studenti članovi prvoplasiranih timova dobijaju vredne A2B stipendije. Svaki član prvoplasiranog tima biće nagrađen A2B stipendijom od 100.000 dinara, drugoplasiranog 80.000 dinara i trećeplasiranog 60.000 dinara. Preduzetnike očekuje finansijska podrška za implementaciju najboljih studentskih rešenja.\nKonkurs je otvoren do 08. maja 2016. godine. Sve informacije i prijavni formulari nalaze se na sajtu www.pokrenisezabuducnost.rs u odeljku konkursi.\nProgram „Academic To Business“(A2B) sprovodi organizacija Centar za razvoj liderstva uz podršku kompanije Filip Moris.\nKompanija Filip Moris duže od decenije različitim donatorskim programima ulaže u svoje poslovno okruženje. Više od 1000 nagrađenih studenata, desetine njihovih ideja realizovanih u zajednici kroz društveno-korisne projekte, preko 400 pokrenutih malih porodičnih biznisa – samo su neki od dosadašnjih rezultata programa „Pokreni se za budućnost” i „Pokreni se za posao” koji se sprovode zahvaljujući podršci kompanije.\nProgram „Pokreni se za budućnost“\nKljučne reči:A2B, Academic To Business, Konkurs, Pokreni se za budućnost, stipendija, trening, Filip Moris, Centar za razvoj liderstva\nPoziv za učesnike godišnjeg skupa Evropske asocijacije studenata arhitekture – EASA 2018, Rijeka, Hrvatska\nMeđunarodna naučna studentska konferencija zaštite životne sredine FISEC16


Vladina igra skrivalice – Monitor\nAfera Valdanos ogolila je sistem vladavine u Crnoj Gori, pokazala dokle seže nova ,,politika transparentnosti i odnosa sa civilnim društvom i medijima”, kao i brutalno gaženje međunarodnih konvencija koje je ratifikovala i država Crna Gora.\nToliko kršenja procedura na samo jednom primjeru jednostavno se ne može podvesti pod riječ slučajno, posebno ako proces vode univerzitetski profesori. Jer, javna rasprava za Studiju lokacije otvorena je 12. decembra 2008. godine, a samo sedam dana kasnije raspisan je tender! Znači, tender je raspisan bez prethodno donijetog planskog dokumenta, odnosno bez učešća i uvažavanja stavova svih zainteresovanih strana u ovom postupku. A riječ je o preko 200 ulcinjskih porodica i svim vjerskim zajednicama kojima je imovina nasilno otkupljena u Valdanosu 1949. i 1978. godine, i nizu organizacija civilnog društva.\nSTUDIJA: Nakon što je gubitaška britanska kompanija Kjubus luks u aprilu 2009. godine, od ukupno dvije firme koje su se prijavile na tender proglašena pobjednikom, pristupilo se izdradi nove Studije lokacije u kojoj su, kako tvrde u Grupi NVO i nezavisnih intelektualaca iz Ulcinja, ugrađene sve zamisli tog ,,strateškog investitora”. Taj dokument je Vlada Crne Gore usvojila u novembru 2010. godine, a dva mjeseca kasnije, na uporno traženje crnogorskih NVO, nevoljno je postavljena na sajt Vlade. Uvidom u njen sadržaj potvrdilo se zaista ono od čega su strahovali svi zainteresovani za očuvanje i zaštitu te prekrasne uvale.\nVlada je Kjubus luksu, naime, dozvolila da betonira ukupno 111 hiljada metara kvadratnih u Valdanosu, (što je dva puta više od površine svih objekata nekadašnjeg HTP Budvanska rivijera!), izgradnju sto vila za prodaju, predviđalo se tzv. prihranjivanje plaže, iako se radi o spomeniku prirode, čak i presađivanje stoljetnih maslina, iako je riječ o području koje je Zakonom o maslinarstvu stavljeno ,,pod posebnu zaštitu države”!\nIz planova Kjubus luksa očito je bilo da će se na poluostrvu Mendra, koje zahvata površinu od 2,2 miliona metara kvadratnih, kasnije izgraditi i golf igralište, i to na samoj pjeni od mora! O svim tim štetnim namjerama i planovima, koje su Tenderska komisija i crnogorska Vlada na čelu sa vicepremijerom Vujicom Lazovićem logično krile od javnosti, ponešto se moglo saznati samo iz medija.\nVLADA: – Na naše traženje od Vlade da nam, po Zakonu o slobodnom pristupu infromacijama, u decembru prošle godine, dostavi Prijedlog ugovora sa Kjubus luksom, iz Generalnog sekretarijata nam je dva mjeseca kasnije odgovoreno da ‘Vlada ne posjeduje taj dokument i da se on nalazi kod Ministarstva finansija'”, kaže za Monitor koordinator Grupe Džemal Perović.\nOn smatra da to govori o flagrantom kršenju ne samo pomentutog zakona i međunarodnih konvencija, nego i zdravog razuma. Perović ističe da je prosto neshvatljivo isključivanje javnosti i civilnog društva iz tog procesa u kojem bi došlo do promjene obalne geografije u toj uvali koja je unikat, kao i da nije urađena posebna Studije uticaja na životnu sredinu.\n,,Takva situacija dovodi do dramatičnog gubitka povjerenja u javnu upravu i uopšte u vladavinu prava, što je ključni zahtjev koji pred nas postavlja EU”, dodaje on.\nPotpunim isključivanjem javnosti iz procesa odlučivanja o valorizaciji Valdanosa crnogorska Vlada je brutalno pogazila odredbe Arhuške konvencije kojom se nalaže slobodan pristup informacijama o prirodnoj okolini, učestvovanje javnosti u odlučivanju, posebno lokalne, kao i lakši pristup pravosuđu kada su prava građana na zdravu okolinu prekršena. Procedura je tekla u korist investitora. Novac i planovi ulagača, ,,naših Engleza”, vodili su igru, a ne interes javnosti.\nTRANSPARENTNOST: U tom kontekstu je razumljivo što je vladin Savjet za privatizaciju i kapitalne projekte odbio da MANSU dostavi dokumentaciju o tenderskom postupku za valorizaciju Valdanosa (Odluku o davanju u zakup kompaniji Kjubus luks, Izvještaj Tenderske komisije o sprovedenom tenderu, investicionom planu i bankarskim garancijama, kao i dokaz o pozitivnom poslovanju Kjubus luksa i raspolaganju odgovarajućim kapitalom, kao i o uslovima za kvalifikaciju na tender).\nZbog kršenja Zakona o slobodnom pristupu informacijama i odbijanja da joj dostavi traženu dokumentaciju ta nevladina organizacija je podnijela Upravnom sudu Crne Gore tužbu protiv Savjeta.\n,,Smatramo da je ovako ponašanje Savjeta za privatizaciju i kapitalne objekte apsolutno neprihvatljivo i ne doprinosi povećanju transparentnosti i kontroli kompletnog procesa privatizacije u Crnoj Gori, što je problem koji je prepoznat i od strane Evropske komisije i Evropskog parlamenta”, kaže direktor programa za urbanizam u MANSU Dejan Milovac.\nOn ističe da se u izvještaju o napretku Crne Gore u EU-integracijama za prošlu godinu eksplicitno navodi da postoji zabrinutost u vezi sa nadgledanjem privatizacionih procesa.\n,,Takođe u dijelu koji se bavi sektorima koji su osjetljivi na korupciju, privatizacija se navodi kao jedna od rizičnih oblasti”, kaže Milovac.\nDa crnogorski zvaničnici imaju što da kriju u ovom slučaju i da ne poznaju odredbe Arhuške konvencije pokazuju i njihove izjave da se dokumenti ne mogu dostaviti javnosti jer se sa tim ne slaže ,,strateški partner”. Naime, Odbor konvencije, koji se sa takvom praksom susreo u mnogim evropskim zemljama zaključio je da tender za određeni projekat, sve studije i procjene uticaja na okolinu, ugovori sa investitorima, kao i svi ostali dokumenti moraju biti dostupni javnosti kako bi ih ona mogla komentarisati i davati primjedbe. Kada je u pitanju zaštita prirodne sredine i javni interes, intelektualno vlasništvo ne može biti tajno.\nNaravno da se sve to desilo u ,,aferi Valdanos” kada se namjeravao nezakonito i nasilno ,,oplemeniti” taj jedinstveni prostor sa ciljem špekulantske dobiti. Zato je povlačenje skandalozne Studije lokacije početak vraćanja povjerenja u namjere crnogorske Vlade da vodi transparentnu politiku, kojoj legitimitet može dati samo javnost.\nKonvencija na papiru\nArhuška konvencija predstavlja međunarodni pravni okvir u području zaštite okoline. Ona je putokaz kako se održivi razvoj može postići jedino uključivanjem svih učesnika u društvu. Nadalje, Arhuška konvencija je veza između odgovornosti tijela javne vlasti i zaštite okoline, jer je usmjerena na demokratsku saradnju javnosti s tijelima javne vlasti te utire put novom postupku učešća javnosti u dogovaranju i sprovođenju međunarodnih sporazuma. Konvencija je stupila na snagu krajem 2001. godine nakon što ju je ratifikovalo 16 država. Crnogorska Skupština je ovu konvenciju usvojila 15. jula 2009. godine sa nadom da će ,,njena dosljedna primjena biti pretpostavka i garancija poštovanja prava građana i civilnog sektora, stvaranja uslova za njihovo aktivnije učešće u donošenju odluka koje se tiču životne sredine”.


Grad Novi Pazar - Novi Pazar i Visoko vode politike stvaranja prijatelja\nGradonačelnik Novog Pazara Meho Mahmutović i načelnica Opštine Visoko u Bosni i Hercegovini Amra Babić ocenili su danas da obe lokalne samouprave vode politike stvaranja prijatelja, jer samo one mogu dovesti do boljeg života i većeg standarda stanovnika ova dva mesta.\nMahmutović je nakon sastanka u Gradskoj upravi istakao da su glavne teme razgovora sa načelnicom Babić i njenim saradnicima bile razmena iskustava i uspostavljanja saradnje između Novog Pazara i Visokog.\n“Napravićemo ozbiljnu saradnju na svim poljima jer su politike Novog Pazara i Visokog slične, baziraju se na stvaranju prijatelja. Koleginica Babić dobro vodi svoj grad koji je u doba bivše Jugoslavije, posla Maribora, imao najveći bruto dohodak”, kazao je Mahmutović.\nNačelnica Visokog Amra Babić je najavila da će, osim saradnje dve lokalne samouprave, raditi i na povezivanju stanovnika dva grada.\n“Visoko je, kao i Novi Pazar, poznato po preduzetnicima. Borimo se da našim stanovincima obezbedimo bolje danas, a to radimo tako što otvaramo Visoko izvan okvira BiH, jer će samo to dovesti do boljeg života i većeg standarda”, rekla je Babić.\nInače, Amra Babić je poznata kao prva i jedina pokrivena žena na čelu nekog od gradova u Evropi.\n“Teško je kao žena biti na čelu jednog grada, ali ništa teže nego muškarac. Ova pozicija nosi breme koje je nosim sa zadovoljstvom. Smatram da je velika čast predvoditi grad i graditi bolju atmosferu za život i privređivanje”, dodale ja Babić.


Prevod uverenja i potvrda - Audio verzija\nKada poželite da aplicirate za vizu bilo koje zemlje, odnosno ako želite recimo da nastavite školovanje u nekoj drugoj zemlji ili, pak da se zaposlite van granica Srbije budite spremni na to da će Vam biti potrebne razne potvrde i uverenja, odnosno njihovi prevodi. Naravno, uz svu, da tako kažemo standardnu dokumentaciju. Isto to Vas očekuje i ukoliko želite da se venčate sa osobom koja nije državljanin Republike Srbije, bez obzira da li želite da se venčate u našoj zemlji ili bilo kojoj drugoj. A posebna peripetija po ovom pitanju Vas očekuje ukoliko želite da se venčate u nekoj drugoj zemlji, bez obzira da li Vaš budući bračni partner državljanin te zemlje ili ne. Najzanimljivije je što će Vam tom prilikom, uz niz druge dokumentacije biti potreban i prevod uverenja o slobodnom bračnom stanju, ma kako to čudno zvučalo. Bilo kako bilo, zakon je tu da se poštuje, a na Vama je samo da se naoružate strpljenjem i da pronađete predstavništvo Akademije Oxford koje Vam je nabliže, kako bismo mogli za Vas da uradimo prevod uverenja i potvrda, u najkraćem mogućem roku i po vrlo pristojnim cenama.\nOno što mi nudimo našim klijentima, a što je posebna prednost jeste što se u Prevodilačkom centru Akademije Oxford uz prevodioce nalaze i sudski tumači za preko 35 svetskih jezika, tako da ćete vrlo brzo dobiti i prevod uverenja i potvrda sa ili na određeni jezik, ali i overu od strane sudskog tumača. A budući da su naši zaposleni specijalizovani za mnoge svetske jezike, gotovo u potpunosti smo sigurni da ćete naći upravo onaj jezik koji je Vama potreban.\nKako se uverenja i potvrde smatraju zvaničnim dokumentima, neophodno je da uz prevod budu overeni i pečatom zvaničnog sudskog tumača za taj jezik. Razlog za to jeste važeći zakon, koji nalaže da se prevod uverenja i potvrda smatra validnim dokumentom samo u slučaju kada poseduje i pečat ovlašćenog sudskog tumača. Zato je i potrebno da kada dostavljate uverenja i potvrde koje treba prevesti, uvek dostavite i original na uvid, jer je neophodno da sudski tumač uporedi preveden dokument sa originalnim, jer kada stavi svoj pečat on zapravo potvrđuje da je prevod uverenja i potvrda istovetan originalnim dokumentima.\nŠto se tiče dostave materijala na prevod, možete ih doneti u najbližu poslovnicu Akademije Oxford, odnosno poslati na način koji Vama odgovora. To znači da ga možete poslati elektronskim putem, to jest putem meil - a ili preporučenom poštanskom pošiljkom, to jest kurirskom službom. Samo imajte na umu da je neophodno da ispoštujete proceduru dostave i originalnih dokumenata na uvid. To pratično znači da možete poslati, na primer skenirana dokumenta meil - om, a naknado dostaviti originalna dokumenta na uvid sudskom tumaču.\nPrevod uverenja o državljanstvu\nPrevod uverenja o državljanstvu se smatra prevodom takozvanog tipskog dokumenta, te u skladu sa tim se formira i cena, koja podrazumeva 1 stranu prevoda, iako ne sadrži 1 800 karaktera bez razmaka, što je po definiciji 1 strana prevoda.\nViše za prevod uverenja o državljanstvu >>>\nPrevod uverenja o nekažnjavanju\nVećina kompanija koje vode računa o svom poslovnom ugledu, te o tome koga zapošljavaju će Vam, gotovo sigurno prilikom konkurisanja na određeno radno mesto, uz ostalu dokumentaciju tražiti i ovo uverenje, kako bi bili sigurni da osoba koja konkuriše za posao u njihovoj firmi i koja će, možda raditi za njih nije krivično gonjena i da se protiv nje ne vodi krivični postupak ni pred jednim sudom na teritoriji Republike Srbije.\nViše za prevod uverenja o nekažnjavanju >>>\nPrevod uverenja o prebivalištu\nPrevod Uverenja o prebivalištu Vam je potreban u mnogim situacijama, a najčešće se zahteva u slučaju venčanja sa osobom koja nije naš državljanin, sa kojom Vi kao državljanin Republike Srbije želite da se venčate u nekoj drugoj zemlji.\nViše za prevod uverenja o prebivalištu >>>\nPrevod uverenja o slobodnom bračnom stanju\nOno što često zbunjuje mnoge ljude koji žele da se venčaju sa stranim državljanima u njihovoj domovini, odnosno da čin venčanja obave u nekoj stranoj zemlji ili, pak da ga obave na teritoriji Republike Srbije, ali sa partnerom koji nije državljanin iste, jeste takozvano Uverenje o slobodnom bračnom statusu.\nViše za prevod uverenja o slobodnom bračnom stanju >>>\nPrevod potvrde o stalnom zaposlenju\nUkoliko budete imali potrebu za hitnim prevodom ovog dokumenta, bez obzira što su prevodioci i sudski tumači Akademije Oxford poznati ne samo po kvalitetu, već i po brzini svog rada, imajte na umu da to može neznatno uticati na korekciju cene prevoda.\nViše za prevod potvrde o stalnom zaposlenju >>>\nPrevod potvrde o stanju računa u banci\nDokument koji će Vam, gotovo sigurno tražiti većina ambasada ukoliko želite da aplicirate za boravišnu ili radnu vizu u određenoj zemlji, između ostalih je i Potvrda o stanju računa u banci.\nViše za prevod potvrde o stanju računa u banci >>>\nPo završetku posla, možete doći do naše poslovnice koja Vam je najbliža kako biste preuzeli prevedena dokumenta. Naravno, u slučaju da niste u mogućnosti da to učinite, trebalo bi da naglasite da je potrebno da angažujemo kurirsku službu, kako bismo Vam dostavili prevedena dokumenta na željenu adresu, što ćemo mi naravno u potpunosti ispoštovati. Samo imajte na umu da se cena usluge slanja naplaćuje potpuno nezavisno od usluge prevoda, te da pada na teret Naručioca.\nKada su u pitanju rokovi izrade prevoda, budite sasvim sigurni da će Vam naši prevodioci dati najkraći rok za izradu prevoda i overe dokumenata ove vrste. Svakako, ukoliko imate potrebu za hitnim prevodom, te Vam iz bilo kog razloga ne odgovora rok koji Vam je ponuđen, trebalo bi to da naglasite, te da navedete tačan datum kada bi trebalo da bude završen prevod uverenja i potvrda. Tako ćemo biti u mogućnosti da ispunimo u potpunosti Vaša očekivanja, te Vam obezbedimo prevod u navedenom roku. Cena ovakve vrste prevoda se razlikuje u odnosu na uobičajenu, a zavisi od od količine materijala koji treba prevesti, sa jedne strane, te od zahtevanog roka, sa druge strane.\nBez obzira da li Vam je potreban prevod uverenja o nekažnjavanju, državljanstvu ili uverenja o prebivalištu, budite sasvim sigurni da će Vam Prevodilački centar Akademije Oxford ponuditi ne samo najbolji kvalitet usluge i optimalno kratke rokove, već i vrlo pristupačne cene. Takođe, nudimo Vam i uslugu prevoda potvrde o stanju računa u banci, te potvrde o stalnom zaposlenju, kao i prevod uverenja o slobodnom bračnom stanju, ali i prevod svih ostalih uverenja i potvrda.\nBez obzira na koji način nam dostavljate dokumenta za prevod, budite sasvim sigurni da su kod nas potpuno zaštićena od bilo kakvog vida zloupotrebe. To, naravno sasvim odgovorno možemo da tvrdimo budući da su svi naši zaposleni u obavezi da čuvaju i adekvatno se ponašaju prema svim podacima sa kojima dolaze u dodir na svom radnom mestu. Sa druge strane, svaki sudski tumač koji je ovlašćen od strane Republike Srbije je u obavezi da poštuje tajnost podataka koji su mu povereni na overu, na šta se i obavezao prilikom sticanja ovog zvanja, odnosno polaganja zakletve pred zvaničnim državnim institucijama.\nUzevši u obzir da se prevod uverenja i potvrda tretira kao prevod takozvanih tipskih dokumenata, cena se formira kao ekvivalentna ceni prevoda tekstualnog sadržaja koji broji ukupno 1 800 slovnih mesta. To je, zapravo prevodilački standard za ovakav tip dokumenata, iako prevod uverenja i potvrda ne broji toliko karaktera.\nU slučaju da smo možda nešto zaboravili da pomenemo, a vezano je za prevod ove vrste dokumenata, možete nas slobodno kontaktirati kako bismo razrešili sve eventualne nedoumice koje imate vezano za prevod uverenja i potvrda. Takođe, možemo Vam zakazati i potpuno besplatnu konsultaciju sa jednim od predstavnika našeg tima, kako bi Vam bili razjašnjeni svi detalji koji se odnose na prevod ovakve vrste dokumenata. Ne zaboravite, da je jedan od osnovnih imperativa poslovanja Prevodilačkog centra Akademije Oxford zadovoljan klijent, te da smo mi tu da maksimalno ispoštujemo Vaše zahteve!\nIzračunajte okvirnu cenu prevoda uverenja i potvrda\nSpisak gradova u kojima prevodimo uverenja i potvrde\nUverenja i potvrde prevod i overa


Moskva /Predsjednik "Noćnih vukova" zahvalio Dodiku i pozvao ga u Sevastopolj / Radio Sarajevo\n25. 01. 2018. u 16:40:00 Radiosarajevo.ba\nPredsjednik Sveruskog moto-kluba "Noćni vukovi" Aleksandar Zaldastanov Hirurg zahvalio je predsjedniku RS-a Miloradu Dodiku na priznanju - Ordenu časti sa zlatnim zracima, koje mu je dodijelio nedavno povodom dana RS-a.\n"Dozvolite da Vam zahvalim za čast koju ste mi ukazali dodijelivši mi ovo priznanje. Mada, ako se prati Vaš životni put i rad na mjestu predsjednika, to najviše priznanje trebalo bi da bude dodijeljeno upravo Vama", poručio je Zaldastanov u pismu predsjedniku RS-a.\nOn je Dodika nazvao "sinom istinske duboke Srbije" čiji je cilj uspostavljanje jedinstva naroda, poslije čega će, napokon, nastupiti dugo očekivani preporod.\nZaldastanov je za Dodika rekao da je veoma opasan protivnik za neprijatelje, zato što je istina na njegovoj strani, a oni koju su spremni da služe istini sposobni su da obore ogromnu laž, čak i ako ih je sasvim malo.\n"Vama neće oprostiti ni Vaša ubjeđenja, ni čvrstinu, beskonačno će pojačavati sankcije i proglašavati Vas čas nacionalistom, čas ekstremistom, isto kao što ni nama neće oprostiti, ni svim liderima pobunjenih republika koji su bacili izazov svjetskom zlu"m istakao je Zaldastanov i pozvao Dodika na međunarodni "Bajk šou" u Sevastopolju 17. avgusta, koji su ove godine nazvali "Ruska mašta".\nTagovi: Milorad Dodik Sevastopolj Republika Srpska\nSarajevo / Parlament usvojio Zakon o PIO-u, mijenja se način penzioniranja u FBiH


Peskov: Ovaj virus je krvožedan, opasno je čekati - Sputnjik Srbija\n17:46 23 Jun 2021\n21:23 13.05.2020 Preuzmite kraći link\n„Ovaj virus je apsolutno krvožedan. Iako, hvala Bogu, lekari već imaju iskustva u borbi protiv njega, ali nepredvidivi deo, povezan sa individualnim karakteristikama, uvek je prisutan”, izjavio je portparol Kremlja Dmitrij Peskov.\nPrema njegovim rečima, on je od 1. maja bio kod kuće, jer je kod jednog od njegovih kolega dijagnostikovan virus korona.\nPeskov je naglasio da u početku nije imao nikakvih simptoma, da bi se zatim javila povišena temperatura, koja se kretala od 37,4 danju do 37,8. Ona je bila praćena malaksalošću, ali i on i njegova supruga Tatjana Navka, nadali su se da će taj period moći da prevaziđu kod kuće.\nIpak, kada je stanje počelo da im se pogoršava, otišli su u bolnicu.\nPeskov ističe da opasnost kod virusa korona leži upravo u čekanju. Međutim, na sreću, on i njegova supruga obratili su se na vreme lekarima.\nIstovremeno, portparol Kremlja dodaje da je glavno kod ove bolesti — ne propustiti trenutak njenog napredovanja.\n„U krajnjoj liniji, trebalo bi se uveriti da nema opasnosti po pluća. Sada se čak i pneumonija, ako je, na primer, jednostrana, može lečiti kod kuće”, naglasio je on, dodavši da mu je takođe dijagnostikovana pneumonija.\nPeskov je u intervjuu takođe rekao kako više od mesec dana nije kontaktirao sa predsednikom Vladimirom Putinom i da su njegove obaveze preuzeli zamenik i administracija. On je još poručio da će se vratiti na posao, čim se oporavi.\nPodsetimo, juče je objavljeno da je portparol Kremlja Dmitrij Peskov oboleo od kovid 19.\nPored njega, premijer Rusije Mihail Mišustin oboleo je od virusa korona krajem aprila i od tada je u bolnici. Virusom korona zaražena su još dva ministra u ruskoj vladi.\nvirus korona, Dmitrij Peskov\n17:44 Novakov govor u Francuskoj je bio znak – promene se moraju dogoditi /video/


Tanjug 14. septembra 2019. 19:03\nNEGOTIN – Počeli su 54. „Mokranjčevi dani“, a otvarajući ovu manifestaciju u kompleksu Mokranjčeve rodne kuće u Negotinu ministar je kulture i informisanja Vladan Vukosavljević rekao da ona slavi život i delo najistaknutije ličnosti srpske klasične muzike na prelazu iz 19. u 20. vek.\nKako je naveo, Stevan Stojanović Mokranjac je zaslužan za uvođenje srpskog nacionalnog duha u umetničku muziku.\n„Ako je zadatak svake generacije koja postoji na nekoj sceni u datom istorijskom trenutku da sačuva kulturno nasleđe koje su joj preci ostavili, da ga obogati za doprinose svog vremena i tako sačuvanog i obogaćenog preda onim generacijama koje dolaze posle, onda ova manifestacija daje jedan od najznačajnijih doprinosa ovakvoj vrsti napora i truda“, rekao je ministar.\nMokranjac je snagom svog talenta posegnuo u duboke korene srpskog identiteta i kulture u potrazi za srpskom etnomuzikološkom tradicijom i zahvaljujući svom muzičkom talentu ali i velikom pregnuću i radu iz te riznice izvukao brojne dragulje i prikazao ih čitavom svetu, dodao je Vukosavljević.\nVladimir Veličković, predsednik opštine Negotin je poželeo dobrodošlicu gostima i uručio plaketu ministru Vukosavljeviću, dok je Bojan Suđić, dirigent i direktor muzičke produkcije RTS-a održao prigodnu besedu.\nPosle ceremonije svečanog otvaranja u sali Doma kulture „Stevan Mokranjac“ održano je natpevavanje horova, trosatno takmičenje u kojem su učestvovali horovi iz Njujorka, Amsterdama, Podgorice, Skoplja, Zaječara i Valjeva.


EU i UNDP u Crnoj Gori potpisali ugovor o hitnoj nabavci medicinske opreme - Vijesti | Radio Televizija Budva - Budva Crna Gora\nRadio Budva Live: Stevie Wonder - Part-Time Lover\nDelegacija Evropske unije i Program Ujedinjenih nacija za razvoj (UNDP) u Crnoj Gori potpisali su danas ugovor u vrijednosti od 3 miliona eura za nabavku neophodne medicinske opreme i lične zaštitne opreme za zdravstvene radnike, saopšteno je iz Vlade Crne Gore.\nKako piše na internet stranici Vlade, ugovor se finansira iz sredstava EU, kao dio podrške Crnoj Gori u hitnom odgovoru na pandemiju koronavirusa, a aktivnosti će sprovoditi UNDP u bliskoj saradnji sa nadležnim institucijama.\n"U vrijeme prekida u proizvodnji na svjetskim tržištima, kao i u transportnim rutama, partnerstvo između Vlade Crne Gore, Evropske unije i UNDP omogućiće da u što kraćem roku budu prevaziđene ove prepreke i obezbijeđena neophodna nedostajuća oprema. Oprema se sastoji od sto respiratora, deset mobilnih rendgenskih uređaja, kao i kontigenta lične zaštitne opreme za medicinske radnike – uključujući maske, rukavice, hirurške kape, nepromočive kombinezone i kecelje, zaštitne naočare i vizire", kazali su iz crnogorske Vlade.\n"Dozvolite da vas podsjetim da je Evropska unija takođe obezbijedila i dodatnih 50 miliona eura podrške Crnoj Gori kako bi se izborila sa posljedicama krize izazvane koronavirusom. Zajedno sa nadležnim nacionalnim institucijama tu pomoć usmjerićemo tamo gdje je najpotrebnija – u sektor zdravstva, privrede, za pomoć preduzetnicima i onima koji su u stanju socijalne potrebe, kao i drugim sektorima pogođenim krizom", kazao je Orav.\nAmbasador Orav je uputio izraze zahvalnosti potpredsjedniku Simoviću i Nacionalnom koordinacionom tijelu, Institutu za javno zdravlje, Ministarstvu zdravlja i svim partnerima koji vrijedno rade da zaštite sve nas. On se ujedno zahvalio stalnoj predstavnici Gašparikovoj i timu UNDP na efikasnim naporima da se u što kraćem roku omogući nabavka medicinske opreme i realizuje paket finansijske podrške EU.\nStalna predstavnica UNDP u Crnoj Gori Daniela Gašparikova istakla je da je video konferencija organizovana kako bi i ličnim primjerom ukazali na neophodnost dosljednog poštovanja mjere fizičkog distanciranja. Ukazala je na značaj saradnje svih partnera.\n"U ovako promjenljivim, nepredvidljivim vremenima, partnerstvo i solidarnost su preduslov da bismo osigurali efikasan odgovor na pandemiju. Ponosna sam što smo svi u ovom procesu pokazali agilnost i brzo djelovali. Svi skupa smo u ovom i zajedničkim snagama ćemo se izboriti. Projekat koji smo danas potpisali osiguraće da se hitno zaštite oni koji su u prvim redovima odbrane – zdravstveni radnici, koji rizikuju svoje živote da bi sačuvali naše zdravlje."\nGašparikova je zaključila da će UNDP nastaviti da podržava Crnu Goru i u dijelu socio-ekonomskih mjera koje će biti neophodne za oporavak i saniranje posljedica koje pandemija neminovno uzrokuje u različitim sektorima.\nPotpredsjednik Vlade, Milutin Simović istakao je da "u trenutku kada se Crna Gora nalazi pred najtežom fazom epidemije virusa COVID 19, ova pomoć ne samo što će biti od velikog značaja za neophodnu opremu za naš zdravstveni sistem, već pokazuje da Crna Gora nije sama, i da su njeni međunarodni partneri i prijatelji uz nju."\nPotpredsjednik Simović izrazio je posebnu zahvalnost Evropskoj uniji, koja će, kako je naglasio, pored ove hitne donacije, odobriti i dugoročna sredstva za sanaciju posljedica virusa u iznosu od 50 miliona eura, kao i ubrzati postojeće programe podrške ekonomskom i socijalnom sektoru i tržištu rada u vrijednosti od 18 miliona eura.\n"Veoma cijenimo podršku Delegacije Evropske unije i ambasadora Orava u izradi ovih programa podrške", izjavio je Simović.\nPotpredsjednik Simović je izrazio i duboku zahvalnost Kancelariji UNDP u implementaciji sredstava Evropske unije.\nNa kraju je potpredsjednik Simović izrazio uvjerenje da će partneri iz EU i UN, kao i svi ostali međunarodni partneri, podržati Crnu Goru i u izazovima koji tek predstoje, a to je, prema njegovim riječima, sanacija posljedica globalne krize, prvenstveno u socijalno-ekonomskom domenu.


Damask posle Trampove izjavi o nameri da ubije Asada: Koriste metode terorista - 16.09.2020, Sputnik Srbija\nDamask posle Trampove izjavi o nameri da ubije Asada: Koriste metode terorista\nZvanično priznanje predsednika Donalda Trampa o nameri da ubije lidera Sirije Bašara Asada samo potvrđuje zločinačku aktivnost SAD, koje „pribegavaju istim... 16.09.2020, Sputnik Srbija\n16:06 16.09.2020 (Osveženo: 16:18 16.09.2020)\nZvanično priznanje predsednika Donalda Trampa o nameri da ubije lidera Sirije Bašara Asada samo potvrđuje zločinačku aktivnost SAD, koje „pribegavaju istim metodama, kao i terorističke organizacije – ubistvima, mimo bilo kakvih međunarodnih pravila i principa radi sopstvenih interesa u regionu“, saopštilo je sirijsko Ministarstvo inostranih poslova.\nSirijski spoljnopolitički resor takođe je istakao da izjave administracije SAD o nameri da ubije predsednika Sirije govore o nivou političke etike, koja je zasnovana na zločinima radi postizanja sopstvenih ciljeva.\n„Izjave američke administracije o nameri da ubije Asada očigledno govore o nivou razmišljanja i političkoj etici rukovodilaca te administracije. To samo govori o principu izvršavanja zločina u cilju postizanja sopstvenih ciljeva“, navedeno je u zvaničnom saopštenju Ministarstva inostranih poslova Sirije.\nAmerički predsednik Donald Tramp izjavio je ranije da se zalagao za "uklanjanje" sirijskog predsednika Bašara Asada kada su SAD imale priliku da ga ubiju. On je naveo da je bivši ministar odbrane Džejms Matis bio protiv tog poteza i da ga je odgovorio.\nRuski senator: Tramp sledi Obamu i otvoreno „odbrojava dane Asadu“ ─ neverovatna drskost


Pravila privatnosti - Eistria izvor zdravlja\nNa Eistria portalu u okviru funkcije ostavljanja komentara na vesti na sajtu, Eistria omogucava korisnicima da ostave komentare na vesti na sajtu sa sadržajem koji sami definišu kao i pod imenom-pseudonimom koji sami odreduju. Stoga u vezi ostavljanja komentara, u skladu sa vašim pravom na slobodu istraživanja, vi sami birate koje cete i da li cete vaše licne podatke uciniti dostupnim javnosti i da li cemo mi uopšte imati vaše licne podatke. Pored tih informacija u vezi sa komentarima koje vi ucinite javnim na našem portalu, mi prikupljamo i vreme i datum komentara kao i IP adresu sa koje je komentar postavljen.\nSve navedene podatke o vama prikupljamo iskljucivo u svrhu omogucavanja pretraživanja našeg sajta i ostavljanja komentara na vesti. Samim pristupom sajtu i ostavljanjem komentara vi prihvatate Pravila korišcenja kao i ovu Politiku privatnosti, koji su istaknuti na samom sajtu. Pored toga, vaše podatke obradujemo na osnovu našeg Legitimnog interesa da bismo otkrili i uklonili greške i tehnicke probleme koji se mogu javiti u vezi sa pretraživanjem sajta. Takode vaše podatke po istom osnovu možemo obradivati i u slucaju eventualnih zloupotreba naloga kao i sprecavanja istih na komentarima.\nKako bi vam omogucili neometano korišcenje sajta mi saradujemo sa pojedinim poslovnim partnerima. Odabir naših partnera vršimo na osnovu toga da li pružaju dovoljan nivo garancije u vezi zaštite licnih podataka. U situacijama gde imamo partnere koji su van EEA uvek zahtevamo potpisivanje ugovora kojim tacno definišemo na koji nacin naši partneri smeju da pristupaju vašim podacima i gde zahtevano da implementiraju odgovarajuce tehnicke i organizacijske mere u skladu sa clanom 46.2 (c) GDPR. Takode u tim slucajevima i sa takvim partnerima potpisujemo i Standarde Ugovorne Klauzule. Informacije o tim kompanijama i preduzetim merama zaštite su dostupne na zahtev upucen na adresu kontakt@eistria.com. Informacije o merama zaštite koje smo preduzeli u pogledu naših IT i drugih sistema, možete dobiti obracanjem na istu adresu.\nNa našem sajtu nalaze se naši kolacici kao i trecih strana koji vam omogucavaju da na lakši nacin koristite sajt i krecete se po istom. Neki od tih kolacica se koriste i u svrhu analitike, plasiranja odredenih reklama ili predlaganja odredenih vesti. Prilikom prve posete sajtu, iskocice vam obaveštenje o svim kolacicima koje koristimo, koje podatke oni uzimaju i u koje svrhe. Svi kolacici su svrtstani u sledece kategorije: nephodni, za unepredenje rada sajta, marketing, statistika i ostali. Bez nepohodnih kolacica nije moguce pretraživati i koristiti naš sajt. Za sve ostale kolacice, imacete mogucnost da li želite da prihvatite njihovo korišcenje ili ne. Ako ne prihvatite da koristite takve kolacice to vas nece onemoguciti da koristite sajt, ali može uticati na funkcionalnost njegovog korišcenja.\nSva pitanja kao i zahteve u vezi sa vašim podacima možete postaviti našem Službeniku za zaštitu podataka o licnosti na sledecu e-mail adresu kontakt@eistria.com\nEistria.com i zadržava pravo da promeni ili modifikuje ovu Politiku. O važnim promenama i dopunama Eistria može obavestiti korisnike putem e-maila ili objavljivanjem na portalu. Korišcenjem bilo kog sadržaja na “Eistira izvor zdravlja” portalu smatra se da ste upoznati sa najnovijim pravilima o uslovima korišcenja kao i politici privatnosti.\nOva politika privatnosti stupa na snagu 17.05.2019.


I u Crnoj Gori rast ekonomije jedan od najvećih u Evropi?! - Jutarnji GLASnik\nPotpredsednik Vlade Crne Gore Milutin Simović ocenio je da je projekat gradnje auto-puta značajno doprineo rastu ekonomije.\nOn je naveo da je rast ekonomije te države u prošloj godini bio jedan od najvećih u Evropi, prenosi Cdm.\n„Svakako, najznačajniji pozitivni ekonomski efekti izgradnje autoputa očekuju se njegovim završetkom i povezivanjem sa ključnim evropskim saobraćajnim koridorima, tržištima i emitivnim turističkim zonama“, naveo je on.\n“Kontinuirani trendovi rasta aktivnosti u građevinarstvu jasno pokazuju postojanje sve većeg interesovanja domaćih i stranih investitora za tržište Crne Gore i potvrđuju da Vladini napori za unapređenje poslovnog ambijenta donose konkretne rezultate u pravcu održanja dinamičnog ekonomskog rasta, otvaranja novih radnih mesta i unapređenja kvaliteta života građana“, naglasio je Simović.\n“Efikasnijim i savremenijim putnim povezivanjem učinićemo Crnu Goru saobraćajnim, logističkim i trgovinskim habom u Jugoistočnoj Evropi, i značajno unaprediti saobraćajnu bezbednost i sigurnost, smanjiti broj saobraćajnih nezgoda i uvećati udobnost putovanja. Autoput će doprineti da naša ekonomija još snažnije krene pravcem našeg integracionog puta – u Evropu“, naglasio je Simović.\nTagged crna gora, privredni rast


Prebi me prejaka reč - Istinomer\nTim Istinomera 20. 6. 2019.\nPošto je novosadska policija uhapsila M. D. (30) iz Vrbasa, dok za još jednom osobom i dalje traga, zbog sumnje da su 9. juna prebili Dejana Bagarića, jednog od organizatora protesta „1 od 5 miliona“ u Novom Sadu, studenta Filozofskog fakulteta i aktivistu DS, ključno je pitanje, ipak, šta je nagnalo M.D. da potegne iz Vrbasa i pretuče Bagarića. Ostaje nepoznanica da li će biti otkriveni saučesnici, kao i da li ćemo saznati ko je, samo dan pre toga, ispred Filozofskog fakulteta u istom gradu, metalnim šipkama i bokserima pretukao aktiviste Združene akcije Krov nad glavom, studente Marka Đelevića i Mihajla Nikolića.\nInače i sami protesti opozicije počeli su, kada je krajem prošle godine, brutalno udaren metalnom šipkom u glavu opozicioni političar Borko Stefanović, tokom tribine njegove stranke u gradu Kruševcu. Taj incident je bio „okidač“ za snažnije angažovanje opozicionih stranka, ali su protesti inicijalno vođeni od strane građanskih organizacija i aktivista.\n1 od 5 miliona Borko Stefanović Filozofski fakultet Jovo Bakić krov nad glavom protesti


Vujošević: ''Iznenađen sam količinom talenta mojih igrača!'' - Sportske.net\nTrener Partizana Duško Vujošević rekao je posle večerašnjeg plasmana u finale Jadranske lige da su mu njegovi igrači svojim igrama i ponašanjem ove sezone vratili ljubav prema košarci.\n"Dugo se bavim ovim poslom, pa čovek potroši emicije, ali ovi momci su mi vratili ljubav prema košarci. Čestitam im na velikom uspehu koji su ostvarili protiv velikog protivnika na njegovom domaćem terenu. To ne smanjuje našu glad za trofejom, ali o tome ćemo razmišljati sutra", rekao je Vujošević posle pobede nad Igokeom u polufinalu završnog turira regionalnog takmičenja u Laktašima (63:57).\nOn je podsetio da je Partizan ove godine počeo da stvara mlad tim, potpuno nov.\n"Bio sam iznenađen pojedinim mečevima, nekim dometima i količinom talenta koji imaju ovi ljudi. Ne mislim samo na košarkaške predispozicije, već to što trpe tešku ekonomsku situaciju u kojoj su", kazao je.\nVujošević je ocenio da je Igokea ove sezone ostvarila bolji rezultat nego što je to očekivano i dodao da ne misli da bi im plasman u Evroligu pomogao u dugom trajanju kluba.\n"Mislim da su oni napravili rezultat daleko veći od očekivanog. Oni su odlični momci, odlično vođeni, funkcionišu. Svi smo mi u početku računali da njihovo prvo mesto neće trajati tako dugo. Zaista im čestitam i sa velikim poštovanjem pričam o njima", ocenio je trener Partizana.\nKapiten Partizana Vladimir Lučić kazao je da je utakmica sa Igokeom bila teška, kako su i očekivali on i njegovi saigrači.\n"Pokazali smo da smo sazreli kao ekipa kada se lomio rezultat i da smo kadri da pobedimo. Ostvarili smo primarni cilj, plasirali se u Evroligu i spremni smo da osvojimo trofej u Jadranskoj ligi", kazao je Lučić.


Kako naši poljoprivrednici koriste sredstva IPARD fondova? | Energetski portal Srbije\nŠef Delegacije Evropske unije u Srbiji, ambasador Sem Fabrici i ministar poljoprivrede, šumarstva i vodoprivrede Branislav Nedimović posetili su gazdinstvo porodice Mauković u Erdeviku. Kao najznačajniji proizvod, domaćini izdvajaju lešnik, najtraženiji sastojak u konditorskoj industriji.\nPreduzeće PamPromet, preko kojeg porodica iz Erdevika plasira svoje proizvode, pomoć od EU fondova dobila je prilikom nabavke mašine za branje lešnika i tri sušare. Na taj način, bili su u mogućnosti da prošire svoje poslovanje i da poboljšaju svoj položaj na tržištu. Ukupna vrednost učešća IPARD sredstava je oko 7,7 miliona dinara (65.000 evra). Ambasador Fabrici kaže da je poseta prilika da se vidi kako sredstva IPARD fondova imaju rezultate u realnosti.\n“Evropska unija je kroz IPARD program izdvojila 175 miliona evra, koji su dostupni poljoprivrednicima u Srbiji kroz različite projekte. Kada se tome dodaju izdvajanja srpske Vlade i pojedinačnih proizvođača, ukupan iznos novca je oko 400 miliona evra. Samo što se tiče traktora, prema poslednjim podacima koje imam, 160 traktora se finansira kroz ovaj program, što pokazuje da postoji veliko interesovanje i idemo u pravom smeru”, navodi ambasador Fabrici.\nPoruka koju danas šaljemo je da se iskoriste ova sredstva jer, kao što pokazuje primeri kao što su Aleksandar i njegova porodica, ona imaju pozitivan uticaj, kaže šef Delegacije EU u Srbiji. Ambasador Fabrici takođe je poručio razume funkcionisanje birokratskog aparata, ali da je neophodno da se sam proces ubrza, pošto na stotine poljoprivrednika čekaju ishod zahteva za sredstva.\nMinistar Nedimović ističe da je ovaj saziv Vlade približio IPARD poljoprivrednicima, i napominje da će tokom ove godine biti raspisano pet tendera, između ostalog i za turističke potencijale u ruralnim krajevima.\n“Na primeru ovog gazdinstva sjedinilo se nekoliko stvari: želja Evropske komisije, Evropske unije i Srbije da pomognu, drugo, imate mladog čoveka i novu vrstu poljoprivredne proizvodnje, koja nije tako karakteristična za Srbiju, a to znači da je neko ispitivao tržište. To treba da radimo. Ova mašina zamenjuje 300 ljudi, zamislite koliko se njemu smanjuju troškovi, koliko više profita njemu ostaje, a pored toga postoji još jedan problem – nema dovoljno ljudi za branje”, rekao je Nedimović.\nVlasnik Pam Prometa Aleksandar Mauković kaže da je oko 12 meseci čekao na ishod aplikacije koju je podneo Upravi za agrarna plaćanja, ali da je proces nakon pozitivnog odgovora prošao mnogo brže.\n“Puno nam znači ova pomoć, zato što će nam smanjiti troškove proizvodnje i uticaće na razvoj i proširenje našeg poslovanja”, kaže Mauković.


BCBP: Ministar protivustavnim naređenjem zastrašuje vojsku - Društvo - Dnevni list Danas\nPočetna » Društvo » BCBP: Ministar protivustavnim naređenjem zastrašuje vojsku\nBCBP: Ministar protivustavnim naređenjem zastrašuje vojsku\nDanas Online22.03.2018. 13:18\nBeogradski centar za bezbednosnu politiku poziva ministra odbrane da povuče naređenje kojim se zahteva od svih zaposlenih u Ministarstvu odbrane i Vojsci Srbije da potpišu saglasnost da predaju privatne mobilne telefone radi uvida u njihov sadržaj, navodi se u saopštenju.\nTakvom praksom krši se Ustavom zagarantovano pravo na tajnost komunikacije i ugrožava integritet pripadnika ministarstva i vojske. Ovo naređenje predstavlja akt zastrašivanja jer dovodi u tešku situaciju i one koji potpišu spornu izjavu, ali i one koji to odbiju, istaknuto je u saopštenju za medije BCBP.\nVojni sindikat Srbije je 20. marta 2018. godine obavestio javnost da je ministar odbrane početkom meseca uputio naređenje kojim se zaposlenima u MO i VS nalaže da potpišu izjavu saglasnosti da im u slučaju unošenja informaciono-telekomunikacijskih uređaja u prostorije MO i VS u kojima je to usmeno ili pismeno zabranjeno uređaji budu privremeno oduzeti i da njihova sadržina bude pregledana. Dok je i u drugim vojskama uobičajena praksa ostavljanje telefona na ulasku u objekte koji su prethodno vidljivo određeni kao zaštićeni, kao i procesuiranje onih koji prekrše pravila zaštite tajnosti, nije dozvoljeno da se automatski daje pristup sadržaju privatne komunikacije bez odluke suda, piše u saopštenju.\nNaređenje ministra odbrane je u suprotnosti sa članom 41 Ustava kojim se garantuje tajnost pisama i drugih sredstava komuniciranja. Pripadnici Vojske Srbije nikako nisu izuzeti od uživanja ovog prava. Odstupanja su dopuštena samo na određeno vreme, isključivo na osnovu odluke suda i jedino ako su neophodna radi zaštite bezbednosti ili vođenja krivičnog postupka, na način predviđen zakonom. Tako je već sada Vojnobezbednosnoj službi omogućen uvid u sadržinu informacionih i telekomunikacionih uređaja za potrebe bezbednosno-obaveštajne zaštite MO i VS, ali uz pisanu i obrazloženu odluku Vrhovnog kasacionog suda (član 14 Zakona o VOA i VBA). U demokratskim zemljama prihvaćen je koncept vojnika kao građanina u uniformi, što podrazumeva da oni kao građani uživaju sva ustavom zagarantovana prava pod jednakim uslovima. Kada postoje izuzeci od ovog opšteg pravila oni se navode u ustavu, a ne u odlukama ministra. Zaposleni u vojsci, kao i građani, mogu da se odreknu prava na privatnost davanjem pristanka na uvid u njihove lične podatke, za šta je preduslov da pristanak bude slobodan. Traženjem saglasnosti kroz naredbu nije izvesno da je ostvaren uslov slobodnog pristanka. Odbijanjem naređenja zaposleni u MO i VS dolaze u rizik da im se oduzme čin, uskrati napredovanje, smanji plata i prestup trajno upiše u lični dosije (Član 149 Zakona o VS), objašnjeno je u saopštenju.\nKako se kaže u saopštenju za medije pristajanjem na uvid u njihovu ličnu komunikaciju, zaposleni u MO i VS pristaju na mogućnost prismotre njihovog života i van radnog mesta, bez objašnjenja koji način će pribavljeni podaci iz uređaja biti upotrebljeni. Prema navedenom dopisu Vojnog sindikata Srbije, naređenje i prateća izjava ne sadrže ni informacije o tome da li će se prikupljeni podaci čuvati, ni kojim licima se daje pravo da privremeno oduzimaju uređaje. Pored toga, ostavljena je mogućnost širenja spiska prostorija koje mogu biti proglašene zaštićenim i usmenim naređenjem, a da prethodno nisu ispunjeni uslovi o sigurnom odlaganju privatnih sredstava komunikacije van te prostorije.\nPrimenom ovog naređenja može se ugroziti integritet pripadnika Vojske i zaposlenih u MO i VS, te dovesti u pitanje ideološka, interesna i stranačka neutralnost Vojske Srbije, zaključeno je u saopštenju.\nJedno reagovanje na “BCBP: Ministar protivustavnim naređenjem zastrašuje vojsku”\n22. marta 2018. u 21.53\nuopšte me necudi ovaj clanak od vas .Vojska i bezbednost nije mesna zajednica i svaki clan u svkoj zemlji podleže proverama.Da li bi ste u USA smeli i da napišete ovakav clanak


Konkurs za filmove i reportaže o mogućnostima i dostignućima osoba sa invaliditetom | Medija centar Beograd\nPočetna > MC za medije > Konkursi arhiva > 2012 > Konkurs za filmove i reportaže o mogućnostima i dostignućima osoba sa invaliditetom\nKreativno afirmativna organizacija Parnas i Udruga Spirit raspisuju konkurs za filmove za 10. međunarodni filmski festival „Uhvati sa mnom ovaj dan/uhvati film!“ na temu invalidnosti i filmove čiji su autori (glumci, scenaristi, režiseri) osobe sa invaliditetom.\nFestival obuhvata projekcije domaćih i inostranih filmova na temu invalidnosti, kao i prateće programe. Bitan deo festivala predstavlja i Filmski karavan koji obuhvata: najavna gostovanja, promociju festivala i postprodukciju.\nda imaju titl na srpskom/hrvatskom/bosanskom odnosno na engleskom jeziku\nFilmovi moraju biti poslati najkasnije do 31. jula 2012. godine.\nViše informacija o konkursu i prijavni formular možete pronaći na zvaničnom sajtu festivala.\nFilmovi koji ispune sve tražene uslove biće prikazani u okviru 10. Filmskog festivala „Uhvati sa mnom ovaj dan/Uhvati film!“ tokom septembra 2012. godine u Novom Sadu odnosno novembra 2012. u Rijeci. Najbolji filmovi biće nagrađeni plaketama i plasiraće se direktno na Festival evropskog dokumentarnog i nezavisnog filma Euro-In, koji se održava u Novom Sadu, a u okviru postprodukcije - Filmskog karavana biće prikazivani u gradovima Srbije i Hrvatske.


Grad Niš izdvojio 100 miliona dinara za 40.000 paketa za penzionere - JUGPRESS\nGrad Niš izdvojio 100 miliona dinara za 40.000 paketa za penzionere\nGrad Niš izdvojio je 100 miliona dinara za obezbedjenje paketa sa namirnicama i higijenskim sredstvima za 40.000 penzionera, izjavio je danas gradonačelnik Niša i komandant gradskog Štaba za vanredne situacije Darko Bulatović.\nBulatović je rekao da će već narednih dana biti prikupljene ponude dobavljača namirnica i higijenskih sredstava, dok se od Republičkog fonda za penzijsko osiguranje očekuju spiskovi penzionera sa najmanjim penzijama.\nCilj te pomoći, dodao je Bulatović, je da gradjani što lakše prebrode ove teške dane uzrokovane epidemijom korona virusa.\nOn je istakao da se sada pokazalo zabog čega je značajno to što je grad stabilizovao javne finansije.\nZamenik gradonačelnika Niša Miloš Bandjur je na konferenciji za medije rekao da je grad već izdvojio sredstva za nabavku više od 2.100 humanitarnih paketa za ekonomski ugrožene porodice koje se nalaze na evidenciji Centra za socijalni rad.\nBandjur je istakao da je podela tih paketa pri kraju i najavio da će humanitarne pakete dobiti i porodice koje se ne nalaze u evidenciji Centra za socijalni rad, ali koje se nalaze u teškom položaju, pošto su Crvenom krstu uplaćena sredstva za nabavku ukupno 4.600 paketa.


Srpski košarkaš Boban Marjanović: Želim da igram za Srbiju na Olimpijadi! – Sport\nOčekujem poziv selektora Igora Kokoškova da budem sa reprezentacijom ovog leta. Pokušaćemo da odigramo što bolje na Olimpijskim igrama, nadam se da ćemo napraviti dobar tim i stvoriti dobru energiju“, rekao je srpski košarkaš Boban Marjanović.\nCentar NBA ligaša Dalasa je istakao da se u poslednje vreme nekoliko puta čuo sa Kokoškovom, da se raduje izazovu, kao i da veruje u siguran plasman na Igre na kvalifikacionom turniru u Beogradu.\nKošarka, Reprezentativna košarka, VestiBoban Marjanović, Košarkaška reprezentacija Srbije


Udovičić i "večiti" razgovarali o privatizaciji - Vesti, Ostali sportovi, Top News\nHotSport»Vesti, Ostali sportovi, Top News»Udovičić i „večiti“ razgovarali o privatizaciji\nUdovičić i „večiti“ razgovarali o privatizaciji\n| 2014-07-04T17:35:59+00:00\t4. jula 2014. 17:35|0 komentara\nMinistar Vanja Udovičić razgovarao je sa predstavnicima fudbalskih i košarkaških klubova Crvena zvezda i Partizan o transformaciji i privatizaciji klubova.\nSLS: Partizan uz oscilacije do ubedljive pobede na...\n„Cilj vlade Srbije je da se zajedno s predstavnicima klubova napravi okvir za stvaranje dugoročno održivog i funkcionalnog sistema kojim će se uvesti red i podići kvalitet srpskog sporta i u kojem će naš sport imati sigurnu budućnost. U narednom periodu razgovaraće se i sa ostalim sportskim klubovima“, navodi se u saopštenju ministarstva.\nFudbalski klub Crvena zvezda predstavljali su potpredsednici Nebojša Čović, Slaviša Kokeza i Ivica Tončev, predsednik skupštine Svetozar Mijajlović i vršilac dužnosti generalnog sekretara Zvezdan Terzić.\nIspred fudbalskog kluba Partizan bili su predsednik Dragan Đurić, generalni sekretar Darko Grubor i sekretar sportskog društva Milan Obućina.\nKošarkaški klub Partizan predstavljali su Predrag Danilović i direktor Mlađan Šilobad, a ispred KK Crvena zvezda, pored Čovića koji je prvi čovek kluba, bili su generalni menadžer Mirko Pavlović, direktor Davor Ristović i predsednik skupštine Zoran Milošević.\nTAGOVI: košarka, Crvena Zvezda, Partizan, fudbal, vanja udovičić\nMinistar Vanja Udovičić razgovarao je sa predstavnicima fudbalskih i košarkaških klubova Crvena zvezda i Partizan o transformaciji i privatizaciji klubova.Povezane vesti I PORED UBEDLJIVE POBEDE: Nenad Čanak nezadovoljan... UNOSI RIVALE KROZ OBRUČ: Pogledajte dva silovita k... PRVO PA ‘POSTER’: Amida Brajma na debi... „Cilj vlade Srbije je da se zajedno s predstavnicima klubova napravi okvir za […]


Sudije za prekršaje položile zakletvu pred ministarkom pravde Snežanom Malović - 10.02.2009. godine\nZakletvu pred ministarkom pravde Srbije Snežanom Malović položilo je danas, 11. februara 2009. godine, u prostorijama Republičkog javnog tužilaštva desetoro sudija, starešina i predsednika Veća za prekršaje, koji su imenovani na sednicama Vlade Srbije 22. i 29. januara ove godine.\n«Zadovoljstvo mi je što danas ima čast da prisustvujem ovom svečanom činu na kome ćete položiti zakletvu i postati sudije za prekršaje. Verujem da ćete svoj posao obavljati časno, pravično, ažurno, savesno i pošteno, jer kao što sam u više navrata isticala to su osobine koje odlikuju nosioce pravosudnih funkcija i oni koji ih poseduju nemaju razloga da budu zabrinuti za stabilnost svoje funkcije», istakla je ministarka Malović i dodala da je u toku izgradnja novog modernog pravosudnog sistema i da očekuje da će primenom novog Zakona o prekršajima i ove sudije postati njegov integralni deo.\nOna je podsetila da, novim Zakonom o sudijama za prekršaje, sa odloženom primenom do 1. januara 2010. godine, uvedeni su prekršajni sudovi umesto sadašnjih organa za prekršaje. Zakonom je predviđeno da prekršajni postupak u prvom stepenu vode prekršajni sudovi, a u drugom Viši prekršajni sud. Ova novina, kako je napomenula ministarka, izuzetno je značajna zbog standardizacije sudske prakse, ujednačavanja kaznene politike i efikasnijeg rada. Sudije za prekršaje ubuduće će birati Visoki savet sudstva, umesto sadašnjeg imenovanja na sednicama Vlade Srbije.\nMinistarka pravde je napomenula, da posle stupanja na snagu Zakona o visokom savetu sudstva, poštujući zakonom predviđenu proceduru utvrđen je predlog za članove Visokog saveta sudstva koji se nalazi u skupštinskoj proceduri. Nakon usvajanja u Skupštini sledi konstituisanje prvog sastava Visokog saveta sudstva i donošenje podzakonskih akata, pa tako i pravilnika kojim će preciznije biti utvrđeni kriterijumi, merila i postupak za vrednovanje rada sudija odnosno tužilaca. Kriterijumi za izbor, napredovanje, disciplinski postupak i razrešenje sudija biće u nadležnosti Visokog saveta sudstva.\n«Dakle vaš izbor, dalje napredovanje u karijeri kao i disciplinska odgovornost, zavisiće isključivo od vašeg rada, postignutih rezultata i dostojnosti da budete birani za sudiju, što podrazumeva i moralne osobine koje sudija treba da poseduje, a sve to prilikom izbora pratiće Visoki savet sudstva», naglasila je ministarka Malović. Ona je još jednom svima čestitala na imenovanju i poželela im uspešan rad i dalje napredovanje u karijeri.


Produžen mandat EULEX-u za još godinu dana • RTK\nPredsednik Kosova Hašim Tači, složio se u vezi sa jednogodišnjim tehničkim produženjem Misije EULEX u razmeni pisama sa visokim predstavnikom za spoljnu politiku i bezbednost EU Džozepom Boreljom, navode u saopštenju iz Predsedništva Kosova.\nTehničko produženje se vrši jer je pandemija onemogućila pregovore o budućnosti mandata EULEX-a.\nU razmeni pisama, predsednik Tači je izrazio spremnost da, kako bi se obezbedio kontinuitet misije Evropske unije za vladavinu zakona na Kosovu (Euleks Kosovo) tokom vanrednih okolnosti, Kosovo pristaje na tehničko produženje mandata najkasnije do 14. juna 2021. godine.\nPredsednik Tači je, navodi se, takođe i izrazio podršku misiji, potvrđujući da kosovske institucije u potpunosti podržavaju mandat "Euleks Kosovo" u skladu sa dokumentima koji su do sada potpisani.\nU svom odgovoru visoki predstavnik EU Džozep Borelj prihvatio je saglasnost o jednogodišnjem tehničkom produženju mandata za EULEX, do 14. juna 2021. godine i ističe podršku EU Kosovu, sa posebnim akcentom na podršku u vreme „izazova bez presedana“ koje je izazvala pandemija.\nPredstavnici EU, su govoreći i u ime država članica EU obavestili da je zbog pandemije koronavirusa bilo nemoguće da se održe sastanci o razmatranju misija EU, obuhvatajući i Euleks na Kosovu i da su tražili razumevanje od domaćih organa zbog tehničkog produženja trenutnih mandata na još jednu godinu.


Srijeda, 29. maj 2019. 18:05\n„U-21“ reprezentativci Bosne i Hercegovine okupili su se danas u Trening centru NS/FS BiH u Zenici i počeli pripreme za prijateljski meč sa Maltom.\nUoči današnjeg treninga predstavnicima medija su se obratili selektor Vinko Marinović i reprezentativac Zinedin Mustedanagić.\nSelektor o igračkom kadru kaže:\n„Od igrača koje smo pozvali večeras će nam se pridružiti Besim Šerbečić, dok Nardin Mulahusejnović dolazi naknadno jer njegov tim igra u finalu Kupa Slovenije. Nećemo moći da računamo na Anela Šabanadžovića, Matea Marića i Stefana Kovača pa smo naknadno pozvali Matu Stanića iz Širokog Brijega i Jovana Motiku iz Radnika.“\nMarinović je još dodao:\n„Svi igrači će imati priliku da pokažu što znaju. Daćemo minutažu reprezentativcima koji su do sada manje igrali. Igramo protiv ekipe od koje smo kvalitetniji, ali to moramo potvrditi na terenu. Biće to dobra prilika za igrače da skrenu pažnju na sebe i pokažu da na njih možemo računati u kvalifikacijama.“\nMustedanagić smatra da će meč sa Maltom biti odlična priprema za kvalifikacione susrete:\n„Dosta je novih momaka u selekciji. Imamo nekoliko dana da se upoznamo i pripremimo za utakmicu sa Maltom. Želimo da odigramo što kvalitetnije ovaj meč i spremimo se za ono što nas čeka u septembru i oktobru, a to su kvalifikacije. Grupa je teška, ali mi ćemo ići od utakmice do utakmice i daćemo sve od sebe da napravimo što bolji rezultat.“\nIgrači će se u Zenici spremati do 2. juna kad je planiran polazak za Maltu.


Vila Asteri – Adria Putovanja\nAPARTMANI ASTERI se nalaze na 40 m od plaže u severnom delu Pefkohorija ( levo od doka ). Poseduju cetvorokrevetne duplekse koji se sastoje od dve spavace sobe ( u jednoj sobi veliki krevet sirine 160 cm, u drugoj veliki krevet sirine 140 cm) i prostorije ( koja je istovremeno i hodnik) u kojoj se nalazi kompletno opremljena kuhinja. Dupleks poseduje TV uređaj, kupatilo sa TWC i dve velike terase. Duplex apartmani se nalaze u visokom prizemlju vile. Ciscenje jednom tokom smene, promena posteljine na 5 dana. Koriscenje klima uredjaja je ukljuceno u cenu.


Migranti iz istočne Evrope su prilika za EU |\nMigranti iz istočne Evrope su prilika za EU\nRadnici (iz istočne Evrope) dolaze kao dopuna lokalnim radnicima i uglavnom ne uzimaju posao radnicima u zemlji prihvata – ističe povjerenik za socijalna pitanja Laszlo Andor.\nTi radnici “uplaćuju u socijalne sisteme zemalja domaćina”, rekao je Andor, odbacivši tvrdnje onih koji optužuju radnike s Istoka da dolaze na Zapad kako bi zloupotrijebili socijalne pogodnosti.\nAndor je u tom smislu predstavio praktični vodič Evropske komisije o pravilnoj primjeni propisa EU-a u području socijalne sigurnosti.\n– Zakoni EU-a sadrže tačne garancije koja sprečavaju građane da zloupotrebe sisteme socijalne sigurnosti drugih zemalja Unije – protumačio je Andor.\nOd 1. januara Rumuni i Bugari mogu slobodno raditi u svim zemljama EU-a. Ograničenja koja su bila na snazi u devet zemalja EU-a, između ostalog, u Njemačkoj, Velikoj Britaniji i Francuskoj, ukinuta su sedam godina nakon ulaska Bukurešta i Sofije u EU, potičući ponekad bojazan od masovnog dolaska građana tih zemalja koja je neopravdana, smatraju u Evropskoj komisiji.


“ULJE CRNOJ GORI 1,80 EURA”: NEBOJŠA VUKANOVIĆ PROZVAO DODIKOV REŽIM ŠTO NEMA ROBNE REZERVE KOJE BI OBUZDALE DIVLJANJE CIJENA – Mreza\nTako litra ulja u Crnoj Gori košta 1,85 eura, ili oko 3,60 maraka, dakle 2,50 maraka manje nego u BiH.\n“Iz dana u dan mijenjaju se cijene osnovnih životnih namirnica u Republici Srpskoj i BiH, posebno su u nebo otišle cijene osnovnih životnih namirnica, ulja, brašna, šećera… Cijena litre ulja u posljednja dva mjeseca povećana je više od 100%, sa 2,70 KM na 6 maraka, dok je vreća brašna od 25 kilograma povećana sa 22 na 40 maraka”, piše političar Nebojša Vukanović na svom blogu.\nIako Republika Srpska ima mnogo više obradivih površina i mnogo bolje uslove za proizvodnju hrane od Crne Gore, cijene hrane preko granice su značajno niže. Tako litra ulja u Crnoj Gori košta 1,85 eura, ili oko 3,60 maraka, dakle 2,50 maraka manje nego u Srpskoj i BiH. Cijena ulja koju objavljujem je od juče, a slično je da brašnom i drugim osnovnim životnim namirnicama, koja su takođe značajno jeftinije.\nJedan od razloga je što Republika Srpska nema Robne rezerve i zalihe hrane, čijim bi plasiranjem obuzdali divljanje cijena, kao i u činjenici da Srpska, zbog pogrešne politike, ne koristi mogućnosti i plodno zemljište da proizvede dovoljno hrane za domaće potrebe i izvoz.\nZaštitar u NBA ligi sjajnom reakcijom uhvatio treću djevojku koja je pokušala prekinuti meč (VIDEO)


Keri o pozivu na bombardovanje Asadovih snaga: To je važna izjava - 17.06.2016, Sputnik Srbija\nAmerički državni sekretar Džon Keri nazvao je „važnom izjavom“ interni memorandum Stejt departmenta koji poziva administraciju američkog predsednika Baraka... 17.06.2016, Sputnik Srbija\nAmerički državni sekretar Džon Keri nazvao je „važnom izjavom“ interni memorandum Stejt departmenta koji poziva administraciju američkog predsednika Baraka Obame da počne da nanosi vazdušne udare na položaje vladinih snaga vojske Sirije.\n„To je važna izjava i ja veoma uvažavam taj proces. Imaću mogućnost da se sastanem sa ljudima kada se vratim“, navodi agencija RIA Novosti reči Kerija.\nAmerički državni sekretar dodao je da još nije video ovaj dokument.\nRanije je objavljeno da je više od 50 zaposlenih u Stejt departmentu potpisalo interni memorandum u kome je kritikovana politika američke administracije u Siriji i pozvan Barak Obama da počne bombardovanje vladinih snaga. Na taj način, po njihovom mišljenju, moguće je sprečiti kršenje primirja i pobediti teroriste DAEŠ-a.


U Srbiji više od 60 proizvoda ima geografsko poreklo - Novosti - Turistički svet\nU Srbiji više od 60 proizvoda ima geografsko poreklo\nU Srbiji ima više od 60 proizvoda s geografskim poreklom, a Evropska banka za obnovu i razvoj (EBRD) najavila je aktivnu podršku u promociji ariljske maline i oblačinske višnje na evropskom i drugim inostranim tržištima.\nEBRD i kompanija Nectar organizovali su danas, u hotelu Hilton, promociju ta dva proizvoda sa zaštićenim geografskim poreklom i na skupu je istaknuto da je geografsko poreklo "znak kvaliteta, tradicije, porekla, kolektivne snage i ponosa".\nU taj projekat su uključeni i FAO, Udruženje ariljske maline i Udruženje oblačinske višnje, kao i Ministarstvo privrede.\nŠef za agrobiznis EBRD-a za region Jugoistočne Evrope Miljan Ždrale ocenio je da je to veoma interesantan projekat u cilju promocije dva proizvoda koji imaju registrovano geografsko poreklo.\n- Nadamo se da ćemo pomoći većoj prepoznatljivosti i konkurentnosti tih proizvoda, želimo da pomognemo malim i srednjim proizvođačima da bolje plasiraju proizvode ne samo u Srbiji već i u inostranstvu. Pokušaćemo da ova dva proizvoda budu registrovana kao intelektualna svojina na nivou EU, što će omogućiti veću prepoznatljivost kod potrošača na sve konkurentnijem tržištu EU - rekao je Ždrale.\nOn je najavio održavanje skupa "Consumer Rules Summit", najveće regionalne konferencije u organizaciji EBRD-a, 30. septembra i 1. oktobra, a koja će biti posvećena poljoprivredi, robi široke potrošnje, maloprodaji i distribuciji, na kojoj će biti kompanije iz EU i iz regiona i EU.\n- Pokušaćemo da razmenimo ideje i trendove i planove šta ćemo raditi u Srbiji po pitanju investicija u sektoru agrobiznisa, jer želimo da napravimo novi iskorak u doba sve zahtevnijih potrošača - rekao je Ždrale.\nDržavni sekretar u Ministarstvu poljoprivrede Senad Mahmutović rekao je da u Srbiji ima više od 60 proizvoda sa oznakom geografskog porekla i da ti proizvodi predstavljaju i naš identitet.\n- To su proizvodi koji imaju određene karakteristike, imaju višu cenu, bolji plasman, na njima je veća zarada i potrošači sa oznakom geografskog porekla stiču još veće poverenje i više se vezuju za njih - naveo je Mahmutović.\nCilj ministarstva je da kroz različite oblike pomoći afirmiše proizvode s geografskim poreklom, dodao je Mahmutović.\nDirektor Nektar grupe Mihailo Janković je rekao da ta kompanija ima poizvode sa zaštićenim poreklom: ariljska malina i oblačinska višnja, i da žele da brendiraju i promovišu voće i proizvode iz Srbije.\n- Da pojačamo tako konkurentnost sprskih proizvoda u izvozu. Nektar je najveći prerađivač voća u jugoistočnoj Evropi i kompanija broj jedan po proizvodnji sokova i na to smo ponosni. Trudimo se da pojačamo izvozne potencijale i kapacitete, ovo je jedan od projekata koji treba da doprinese konkurentnosti sprskog voća i prozvoda - rekao je Janković.\nKaže da je Nektar učestvovao u formiranju udruženja arilljske maline i oblačinske višnje i da je to bio pravi iskorak u cilju brendiranja srpskih proizvoda i hrane koja je jedan od najvećih izvoznih potencijala Srbije.\nEmauel Hidier iz Organizacije za poljoprivredu i hranu UN (FAO) rekao je da učestvuju u pomenutom projektu i da su u Srbiji uspeli da povežu proizvođače s proizvodima s geografskim poreklom sa velikim kompanijama i državom.\nRekao je da je važno da se uspostavi određena praksa u dužem vremenskom periodu po pitanju proizvodnje, registracije i sertifikacije tih proizvoda.\n- Potrošači žele da budu sigurni šta kupuju i zato je važno da postoji proces sertifikacije koji to garantuje i da tao bude usklađeno sa EU - naveo je Hidier.


Vujošević: Preti nam uništenje sporta - Košarka, Vesti\nVujošević: Preti nam uništenje sporta\nAleksandar Milosavljević 10.07.2013., 08:47\nMinistarka omladine i sporta Republike Srbije Alisa Marić u ponedeljak je izdala saopštenje u kojem je odgovorila Draganu Džajiću i Predragu Daniloviću, i skrenula im pažnju da novac potraže u privatnom sektoru.\nNa to je reagovao trener KK Partizan Duško Vujošević koji ujedno obavlja i funkciju predsednika Jugoslovenskog sportskog društva Partizan.\n– Moram još jednom da kažem da je KK Partizan u izuzetno teškoj situaciji, da mu je žiro račun blokiran zbog neizmirenih poreskih obaveza i da se u tom kontekstu ništa nije promenilo. Čitajući saopštenja saznajem da sportski klubovi ni u kom smislu ne bi trebalo da budu briga države niti javnih preduzeća, već bi trebalo da se sponzorišu od privatnika. A koga bi onda trebalo da sponzorišu javna preduzeća? Apsurdno je da su Partizan i Crvena zvezda društveno vlasništvo i nešto što nije moguće privatizovati, a da pri tome o njihovom finansiranju ne bi trebalo da vode računa niti ministarstvo za sport, niti javna preduzeća. Vidim da se u saopštenju preporučuje traženje privatnih sponzora pa bi voleo da ministarka da spisak tih privatnika kojima bi trebalo da se obratimo za sponzorstvo i da predloži mehanizme kako oni taj predlog ne bi mogli da odbiju – rekao je trofejni stručnjak.\nVujošević se osvrnuo i na blokadu Partizanovog računa zbog poreskih dugovanja.\n– U razgovoru sa predstavnicima države koji se bave poreskim obveznicima predlaže nam se reprogramiranje poreza pri kome bi morali da damo hipoteku 50 odsto veću od veličine duga i kamate. Košarka u Evropi nije profitabilna delatnost, ona ima funkciju u smislu povećanja elana vitala nacije i reprezentovanja i propagande zemlje. I ona je svuda u Evropi sponzorisana. Predstavnici poreskih institucija diskretno se informišu šta je sa obeštećenjem od milion evra koje smo navodno dobili od Lučića i očekuju da od tih para bude izmiren dug poreza i kamata. Mi bi Lučića trebalo da dobijemo obeštećenje od 330 hiljada evra. Ili, tačnije, 400 hiljada umanjen za dug prema njemu koji iznosi 70 hiljada, što daje konačnih 330 hiljada evra. U ovim uslovima prosto nije moguće napraviti prioritete, raspodeliti gde bi to relativno malo obeštećenje trebalo da se plasira.\nVujošević je nastavio:\n– Ministarka i njen tim imaju jednu od mogućnosti – da pokrenu na vladi proces rešavanja slučaja poreza KK Partizan, nalaženja mogućnosti da se bez davanja privatne hipoteke za javno preduzeće izvrši reprogram duga i odblokira račun. Takođe, trebalo bi da se pozabave i apdejtovanjem zakona o sportu kako bi se uspostavio sistem finansiranja vrhunskog sporta. Inače će se zbog malih „ušteda“ kada je u pitanju budžet države uništiti jedna od najdragocenijih stvari koju u ovoj zemlji imamo. A to je sport. Ipak bi trebalo nešto da ostavimo za nama, a ne da upropašćavajući sve, ne spasimo ništa – istakao je Vujošević.\nU utorak je, u Starom dvoru, održan sastanak predstavnika naših najvećih klubova i gradonačelnika Dragana Đilasa na kojem je dogovorena jednokratna pomoć Beograda sportskim društvima.\n– Bio je i sastanak sa gradonačelnikom Đilasom koji pokazuje razumevanje za probleme sporta a lično sam uveren da će pomoć koja je dodeljena sportskim društvima Partizan i Zvezda u budžetu predviđenom za sledeću godinu biti znatno veća – dodao je Vujošević.\nDuško VujoševićJSD PartizanKK Partizan\nPrethodna vest Tigar nije pogrešio\nSledeća vest Ranko Stojić, fudbalski menadžer\nTigar nije pogrešio\nRanko Stojić, fudbalski menadžer